**MANIFEST 9 OCTUBRE 2017**

María Dolores Mollá Soler

HOLA

BONA VESPRADA A TOTS I TOTES

És un honor i un goig per a mi estar avui ací en l’ Alfàs. M’ emociona el lloc. Tota la vida del poble ha estat i està en esta plaça.

 Si este pi, testimoni silenciós de la nostra història, poguera parlar!

Moltes, moltíssimes gràcies per la invitació.

I també, moltes gràcies a tots i totes vosaltres per acompanyar-nos.

**ESTEM CELEBRANT LA FESTA DEL 9 D’OCTUBRE, la FESTA COM A POBLE VALENCIÀ.** Enhorabona per les iniciatives tant interessants que esteu fent.

La data commemora l’ entrada a la ciutat de València de les tropes comandades pel rei Jaume I, l’ any 1238. Recuperant les terres per a la cristiandat, dotant-les d’ institucions pròpies d’ un regne amb plena autonomia. **Institucions com la Generalitat i un Parlament com Les Corts Valencianes. Un territori amb lleis. Furs valencians** i **monedes pròpies per al regne de València**. Creant una espècie de Commonwealth. Una espècie de Confederació Aragonesa- Catalana-Valenciana. Diferenciant-se de les conquestes castellanes que s’ adherien els nous territoris per “justo derecho de conquista”.

Jaume I era un rei popular. El poble valencià el recorda amb gratitud. Va ser un rei venerat.

En tot el territori valencià és una celebració institucional de caràcter autonòmic. El seu origen directe ve de l’ any 1976 en què la Taula de Forces polítiques i sindicals va proclamar aquesta data **Dia nacional de País Valencià**. L’ any següent, en 1977 **el plenari de parlamentaris** va adoptar el mateix acord.

La festa del 9 d’ octubre es va instaurar definitivament l’ any 1982 quan va ser aprovat per les Corts Generals, **L’ Estatut d’ autonomia valencià**. Des d’ eixe any els valencians i valencianes tenim capacitat d’ autogovern. Gràcies a l’ estatut que ens ha permés recuperar els nostres drets com a poble, desprès d’ haver segut abolits en 1707 i silenciats durant molt anys desprès.

 Raimon ens recorda que: “ *venim d’ un silenci antic i molt llarg...”*

Coincideix este dia amb el dia de Sant Dionís patró dels artesans forners i pastissers valencians. En València és el dia dels enamorats. Una festa durant la qual és costum regalar a la persona estimada, ***la Mocadorà de Sant Dionís***, un mocador ple de dolços fets de massapà.

**AVUI ÉS UN DIA ALEGRE I FESTIU, UN DIA GRAN, COM A EXPRESSIÓ POPULAR DELS DRETS DEL POBLE VALENCIÀ.**

Deia l’ escriptor Gabriel Miró, el gran cronista de la nostra comarca de la Marina: Que la matèria de la qual estaven fetes les persones és de records. Records d’ infància, del poble dels teus orígens, de les seues festes amb danses i coets acompanyades de dolçaina i tabalet, el repicar de totes les campanes al vol, anunciant l’alegria de les festes, dels menjars familiars...

Celebrem este dia units per les nostres **senyes d’ identitat**: **la llengua, la** **cultura, les festes, les tradicions**… on no pot faltar la música, els coets, el menjar…com eixes “pebreretes” que acabeu de fer.

Permeteu-me que pose en veu alta els meus records. Els més nítids venen de xicoteta.

Encara que vaig nàixer a Alacant, les meues arrels estan ací mateix i un poquet més cap amunt. Ací vaig viure la meua infància. En l’ Alfàs vivien els meus avis paterns i en el Captivador, els meus avis materns.

Es curiós com d’ una forma natural i familiar, estic unida a este poble. La casa del Captivador, on vivia ma mare, el corral pertanyia a La Nucia i la part de davant a l’Alfàs.

Parlar del Captivador, eixe espai tan privilegiat, és aire fresc. Un lloc d’ encontre. Tots els anys, en la festa de Sant Vicent, ens trobem en l’ ermita, de forma incondicional, gent de la comarca.

Quan era menudeta, els meus pares i jo veníem en el trenet. Anaven a peu fins El Captivador. El tio Andreu, germà de ma mare, venia amb el matxo a ajudar-nos a fer el camí més lleuger. Era una festa. Tota la família al voltant d’una paella d’ arròs amb conill i per la nit, amb la llum del cresol. No n’hi havia un altra. En eixa època no teníem ni cotxes, ni llum, ni aigua corrent, ni..., ni...

Uns altres dies ens quedaven amb els avis de l’ Alfàs i jo respirava tranquil·la perquè estaven a meitat de camí i no havia de caminar més.

M’agradava. Era feliç. Era xicoteta ...

Segur que els joves es preguntaran, què estic dient. Ho entenc. Sóc professora, ja jubilada. Quan jo deia als meus alumnes, que la primera vegada que vaig veure la televisió tenia 16 anys, em miraven com dient, d’ on ha eixit esta dona?

Mon pare, nascut ací, a l’ Alfàs, m’ha transmès d’ una forma molt nítida l’ amor pel seu poble, l’ afecte de la seua gent. Per a ell, el millor moment de l’ any era acompanyar al Cristo en la processó. Trobar-se amb els seus. I jo, fidel a la cita, m’ encanta vindre cada any.

Fa uns mesos, vaig estar en este mateix lloc. Hi havia una extraordinària festa, amb motiu del 160 aniversari de l’ arribada del Cristo a l’ Alfàs. Un avantpassat meu, **Pascual Baldó,** el va portar. És un bon moment per a dir públicament: **moltes gràcies per recordar-lo.**

Una altra de les coses que em vinculen a este poble, **és la llengua**. A les ciutats la llengua anava perdent-se poc a poc, però als pobles la conservàvem com a una cosa nostra, com a un signe d’ identitat. El “eres de pueblo”, sorgia en cada ocasió. Però allò que podia ser considerat com un insult, deixava ben clar que els pobles havien conservat la llengua.

Sempre he considerat la nostra llengua com una riquesa, un punt de trobada, malgrat les circumstàncies adverses. En el món educatiu on he passat la meua vida laboral m’he sentit respectada, fins i tot, pels més intransigents. El meu Institut va ser, impulsat per un grup de professors i professores, el primer en la ciutat d’ Alacant en començar la LÍNIA EN VALENCIÀ desprès de l’ aprovació de la llei d’us d’ ensenyament del valencià, l’ any 1983.

Una llengua no és un objecte. Ni tan sols un objecte de gran valor sentimental. Una llengua és un **ESSER VIU.** Estimar-la, no és guardar-la en un armari i traure-la en alguna ocasió especial. Si estimem un ser viu volem que continue vivint, que tinga bona salut, i fem tot el possible perquè es mantinga fort.

Per això, una volta més, els pobles tenim tanta importància. Hem de seguir endavant, cuidant i mimant la nostra llengua. Tenim un compromís amb el passat però també amb el futur. Sense oblidar, **la cultura i l’ educació**. Les REIVINDIQUE com a motor indispensable. Són condicions per a que la persona, la societat siga capaç de ser activa, critica, competent, lliure, justa, formada... Incita a xiquets i xiquetes, futurs homes i dones de la nostra societat, a créixer i a evolucionar com a persones.

JAUME I ENS VA PORTAR LA LLENGUA I NOSALTRES LI VAN RETORNAR UNA LITERATURA**. Les millors obres literàries** **del segle d’ or de les lletres valencianes** corresponen al període històric que abarca tot el segle XV on figuren escriptors com **Ausiàs March, Sant Vicent Ferrer, Sor Isabel de Villena** ...

 **Joanot Martorell** autor de Tirant lo Blanc. Obra elogiada per Miguel de Cervantes en la novel.la Don Quijote. Per boca del rector Pero Pérez, diu que és com: “*un tesoro*… *por su estilo es el mejor libro de caballerías del mundo, aquí comen los caballeros y duermen y mueren en sus camas y hacen testamento antes de morirse, cosas de que todos los demás libros de este género carecen”.*

Aquets elogis al llibre li van permetresalvar-se de la crema.

El **teatre valencià** és produïa en l’ àmbit religiós i es celebrava dins dels temples. Destaquem **El Misteri d’ Elx** (patrimoni de l’ UNESCO) que segueix representant-se avui en dia.

Celebrar el 9 d’ octubre és REIVINDICAR que el poble valencià poc a poc ha anat adquirint una manera de ser que ens caracteritza d’ altres llocs. Gràcies a molta gent que ha fet de la seua vida, una lluita constant per a recuperar l’honor i l’ admiració de ser valencians i valencianes. Estimem la nostra terra, els nostres avant-passats.

Cite, de nou, a Raimon que diu en veu alta.

*... qui perd els orígens perd identitat.*

Som valencians, encantats de ser-ho, solidaris... La nostra identitat sempre s’ha caracteritzada per ser homes i dones receptors de gents d’ altres pobles que han vingut i continuen acudint a les nostres comarques.

Volem compartir la nostra història amb tots i totes.

Ens agrada donar la benvinguda a casa nostra, oferint allò que tenim, però també volem ser benvinguts on anem. Demanem respecte al que som, als nostres costums, al nostre patrimoni i a la llengua que parlem**.**

El nostre poble, L’ Alfàs, és exemple de poble acollidor, de convivència, d’ integració. Es lloc de trobada de cultures. Turístic. Artístic. Esportiu. On viu i conviu gent d’ altres pobles, d’ altres nacions. Diversitat de cultures que conviuen i que tenim que preservar. Preocupat per tots i cada un des problemes que interessen a la gent. On el passat ens ha deixat un llegat, un patrimoni arqueològic, mediambiental, cultural. Un tresor!

AVUI ESTEM CELEBRANT QUE SOM UNA NACIÓ HISTÒRICA. PER LLENGUA, CULTURA I TRADICIÓ POLÍTICA.

Estem travessant, en uns temps convuls, moments difícils en què s'està envilint una noble activitat com hauria de ser la política.

Acabe fent aquesta última REIVINDICACIÓ: **QUE ELS NOSTRES REPRESENTANTS RECUPEREN EL TRELLAT.**

L'única cosa que han de fer és complir amb el seu deure, oblidar-se d'interessos inconfessables i tenir un comportament exemplar.

A ells, els dedique i vos dedique unes paraules de **Vicent Andrés Estellés.**

Car l’exemple és allò que val

i has de ser exemplar en tot,

exemplar en tots els moments,

t’has d’anar oblidant de tu,

has de ser cadascun dels teus

i fer la seua pena

i fer la seua fúria,

i així seràs integrament,

als ulls de Déu i als ulls dels homes,

i seràs poble per sempre.

QUE PASSEU MOLT BON DIA.

MOLTES GRÀCIES.